
נכחו:



	חברי הוועדה:	דוד טל - היו"ר
			תמר גוז'נסקי
			עבד אלוהב דהאמשה
			גנדי ריגר




	מוזמנים:	חבר-הכנסת ויצמן שירי
			אוסנת לוקסנבורג	- משרד הבריאות
			נתן סמוך		- עו"ד, משרד הבריאות
			טלי שטיין		- משרד המשפטים
			ד"ר חיים נוימן		- הסתדרות רופאי השיניים
			חלי ניסנהולץ		- ההסתדרות הרפואית
			ד"ר מרים חסין		- קופת-חולים כללית
			ד"ר יצחק לבנה		- קופת-חולים מאוחדת
			ד"ר שלמה ברק		- קופת-חולים מכבי





מנהלת הוועדה:		שירלי אברמי
יועצת משפטית:		ג'ודי וסרמן
קצרנית:		חפציבה צנעני





סדר-היום:		הצעת חוק ביטוח בריאות ממלכתי (תיקון - שירותי רפואת שיניים לבעלי
			מום מולד בלב), התש"ס-2000   -   מאת קבוצת חברי-כנסת.

הצעת חוק ביטוח בריאות ממלכתי (תיקון - שירותי רפואת שיניים
לבעלי מום מולד בלב), התש"ס-2000



היו"ר ד' טל:

	אני פותח את הישיבה, ואני מתנצל מראש על האיחור שאינו שכיח אצלנו. על סדר יומנו הצעת חוק של חבר-הכנסת שירי וקבוצת חברי-כנסת: הצעת חוק ביטוח בריאות ממלכתי (תיקון - שירותי רפואת שיניים לבעלי מום מולד בלב), התש"ס-2000. חבר-הכנסת שירי, הסבר לנו למה אנו צריכים לאשר את הצעת החוק הזו.

ו' שירי:

	ההצעה הזו מתבקשת, ונשמע גם את הגורמים המקצועיים. לילדים שנולדים עם מום בלב ונדרשים לקבל טיפול שיניים הטיפול הוא יחודי מאד ובדרך כלל מאד יקר. זהו טיפול הדורש טיפול מיקדמי בכל מיני תרופות, אם זה טיפול אנטיביוטי. בנוסף, לא כל רופא יכול ורשאי לטפל בילדים עם מום כזה. לכן, קורה שדוקא המסכנים ממשיכים להיות יותר מסכנים, ומי שידו איננה משגת את הטיפול עוקר לילדיו את השיניים; במידה וילד עם מום בלב חוטף אינפקציה, זיהום או חיידק, הסיכוי הוא גדול שאם לא מטפלים בזה כמו שצריך חיידק יכול להיות קטלני. נתקלתי בתופעות שהילדים האלה, לא פעם ולא פעמיים, כתוצאה מהחיידק מגיעים תוך שעות לחום של 40 מעלות פלוס ואף יותר. מי שיכול להרשות לעצמו אין לו שום בעיה. הוא דואג לעשות ביטוח משלים עם כל מה שמשתמע, וגם אם זה דורש תוספת לביטוח המשלים הוא יכול לעמוד בזה. לגבי מי שלא, ראיתי ילדים בני 12, 13 ו-14 שמסתובבים בלי שיניים.

היו"ר ד' טל:

	הנושא ברור.

ו' שירי:

	אלה דברים שרק מי שמכיר את העניין יכול לתת עליו את הדעת. שמעתי שיש כאן קצת מתנגדים, ואני רוצה לשמוע.

היו"ר ד' טל:

	אנו לא מכירים את העניין, ובכל זאת נותנים על זה את הדעת.

	גבירתי, על כמה ילדים בשנה אנו מדברים?

א' לוקסמבורג:

	אני אוסנת לוקסמבורג. לגבי שאלתך, זה מאד תלוי באיך מגדירים את המום. אנשים שונים פםה ניסו להעריך, כי לא ברור מגוף ההצעה בדיוק על אלו מומים מדברים.

היו"ר ד' טל:

	צאי מתוך הנחה, שמבחינתי כל מום בלב הוא מום לצורך הענין הזה.

ו' שירי:

	לא כל מום דורש את הטיפול, אך רופא מקצועי או קרדיולוג יודע ויכול להגיד בדיוק איזה סוג זה. אני צריך להתמקד בעניין של קרדיולוג.

היו"ר ד' טל:

	אני נמצא ברשות דיבור. מה קרה לך?

ו' שירי:

	אין בעיה. זה לא צודק לפרוש את כל היריעה.

היו"ר ד' טל:

	גבירתי, מה המכסימום שיכול להיות? תגזימי אפילו כלפי מעלה.

א' לוקסמבורג:

	לגבי כלל המומים המולדים, אנו מדברים על סדר-גודל של אחוז אחד בערך מתוך כלל הלידות - כאשר יש לנו בערך 130 אלף לידות - ומתוך זה רק חלק קטן הוא מומים לבביים. היום, יש סקירת מערכות שעושים בגיל צעיר, והרבה פעמים מגלים מומים לבביים גדולים כבר בסקירת המערכות, ומתחילים טיפול, מפסיקים הריון או שיש שינויים. כלומר, אנו יכולים לדבר על מאות ילדים שנולדים מדי שנה. בגרף מצטבר, היות ומדובר במחלה שנמשכת לאורך חיים, אנו מדברים על אלפי אנשים בשנה.

היו"ר ד' טל:

	האם אנשי משרד האוצר נמצאים? זה לא יכול להיות. זה מאד לא סביר.

היו"ר ד' טל:

	נציגת משרד המשפטים, מה היא עמדתכם?

ט' שטיין:

	אני טלי שטיין ממשרד המשפטים. אנו מתנגדים, משום שיש מנגנון בחוק שקבוע כיום להוספת שירותים, והחוק הזה עוקף את כל המנגנונים האלה. הוא מעדיף מומים או מחלה מסוג מסויים על פני דברים אחרים. גם אם עניינית צריך להוסיף זאת, שאת זה צריך לבדוק, זו לא הדרך לעשות זאת, ולכן אנו מתנגדים.

ו' שירי:

	מה זה עניינית?

היו"ר ד' טל:

	חבר-הכנסת שירי, יש לי כרגע ראיון ברדיו ואם אדוני רוצה לנהל את הישיבה אשמח מאד.

ו' שירי:

	לא. אינני אובייקטיבי. אני מציע החוק.

היו"ר ד' טל:

	גבירתי מכירה טוב ממני את חוק בריאות ממלכתי, ובו כתובים עוד כמה דברים למשל שתוך שנתיים יכנס הנושא הסיעודי כמדומני ועוד נושאים אחרים שייכנסו במהלך הזמן, ועד היום דבר לא נעשה בדבר הזה.

ג'' וסרמן:

	זה משהו אחר.

ט' שטיין:

	הדרך איננה ע"י עקיפת המנגנונים הקיימים. החוק הקיים בסעיף 8 אומר שדברים שנוספים זה גם בהסכמת שר האוצר והממשלה. זהו מנגנון.

היו"ר ד' טל:

	מה אעשה אם משרד האוצר לא מצא לנכון להגיע לכאן והוזמן לכאן?

ט' שטיין:

	לא נקלקל את החוק, בגלל שהם לא הגיעו.

היו"ר ד' טל:

	אני מבטיח לגבירתי, שאם אנו נאשר זאת כאן בוועדה, וזה מה שאנו הולכים לעשות מיד, לאחר שנשמע את כל הנוגעים בדבר, תראי שאנשי האוצר ירוצו לכאן ויתחילו להסביר לי למה כן ולמה לא.

נ' סמוך:

	אני נתן סמוך ממשרד הבריאות. אוסנת לוקסמבורג תוסיף אחר כך קצת דברים לעניין העקרוני, אך כמובן שאנו, כמשרד בריאות, יכולים לתת התייחסות גם לצד המוסדי עקרוני של החוק הזה ומשמעויותיו.

	למרות הנושא של פסיכיאטריה, גריאטריה וכדו' שכבר ניתן היום ונמצא באחריות המדינה ואולי קצת משתהה במעבר לקופות-החולים, לא בזה אנו מדברים כאן. כאן אנו מדברים על שירות מסויים, שכן כמו הרבה שירותים אחרים הוא אמור להכנס למנגנון שהוא כבר מנגנון מובנה ושנתי שקיים במשרד הבריאות להכללה בסל השירותים. מדי שנה מוסיפה המדינה, באישור הכנסת, סכום מסויים, עניין של מאתיים ומשהו מליון שקל - אחוז אחד מעלות הסל - לצרכי תוספת טכנולוגיות. כל הטכנולוגיות המועמדות לסל מובאות לוועדה.

היו"ר ד' טל:

	כמה שנים משרד הבריאות לא נתן את האחוז האחד?

נ' סמוך:

	נדמה לי, שבתחילת החוק תקופה של שנתיים, ואחרי זה מדי שנה הדברים האלה נעשים.

ו' שירי:

	אתה יודע שאת הנושא הזה לא יכסו, ואתה יודע היטב שבינתיים- - -

נ' סמוך:

	שום דבר אינני יודע.

היו"ר ד' טל:

	חבר-הכנסת שירי, אתה יודע שאינני מנהל ישיבה כך.

ו' שירי:

	אבל, אני מבקש שיתנו תשובות מקצועיות.

היו"ר ד' טל:

	זה מאד מקצועי מה שהוא אומר.

נ' סמוך:

	כל הטכנולוגיות שמועמדות להכללה בסל - אחת לשנה פונים לכל הגורמים הרלוונטיים ויכולים להציע תוספת טכנולוגיות לסל שירותי הבריאות. הטכנולוגיות האלה מועברות לוועדה ציבורית. הוועדה הציבורית בוחנת אותם זה מול זה.

א' לוקסמבורג:

	ברצוני להרחיב. כמי שבאמת עוסקת בנושא סל שירותים, באופן עקרוני היינו צריכים לברך על כל תוספת במיוחד כשהיא מלווה בתוספת כספית.

היו"ר ד' טל:

	אתם מברכים, ואתם רק אומרים שאתם מוגבלים מבחינת המשאבים שעומדים לרשותכם--

א' לוקסמבורג:

	לא. ברצוני להסביר.

היו"ר ד' טל:

	--או סדר העדיפות שאתם קובעים.

א' לוקסנבורג:

	כן. ברצוני לגעת בשני דברים: תחילה, בנושא הטכנולוגיה עצמה ונושא טיפולי שיניים והקונטקסט, ואחר כך בהיבט הרחב יותר עליו אנו מדברים. קודם כל, אנו דנים בטכנולוגיות שעניינן טיפולי שיניים. לדוגמא: בשנה שעברה היו מועמדות שתי טכנולוגיות שמהותן טיפולי שיניים אלו ואחרים: אחת לחולים שהם חולים מושתלים, והשניה לחולים שנולדים עם חך שסוע ועם פגמים ומומים של פנים שגם דורשים טיפול שיניים יחודי. לפני כשנתיים הכנסנו לסל את נושא טיפול השיניים בחולים אונקולוגיים שעוברים הקרנות. כלומר, הנושאים שהם טיפולי שיניים נמצאים בתוך הוועדה, נדונים ובאמת מקבלים את כל שיקול הדעת.

	מה שמוצע בהצעת החוק כאן הוא טיפול באוכלוסיה מסויימת יחודית, כאשר כמוה יש אוכלוסיות אחרות, לדוגמא אם אנו מדברים על חולים מושתלים או ילדים אונקולוגיים שנמצאים תחת טיפולים כימותרפיים ונמצאים במצב בו המערכת החיסונית שלהם במצב מסויים. בעצם, גם הם נתונים לסכנה וחשיפה לזיהומים ממקור של שיניים--

מ' חסין:

	נכון. הסכנה היא אפילו יותר גדולה.

א' לוקסמבורג:

	--שיכולות להשפיע לחלוטין על השתלות מח עצם או על מצבים מסכני חיים. לכן, אנו לא רואים את היחודיות של הטיפול בחולי שיניים רק בחולים עם מומי לב אלא בצורה יותר רחבה.

היו"ר ד' טל:

	ברצוני להציע משהו לך, כמרכזת כל הנושא הזה. אולי נחליט שהשנה הזו, 2001, תהיה שנה בה נכניס לסל את כל הנושאים והבעיות שכלולים בבריאות השן לילדים כאלה וכאלה.

מ' חסין:

	זה לא תלוי בה. אפשר להציע זאת לוועדה. יש ועדה שדנה בזה.

היו"ר ד' טל:

	אני חושב, שיש לי כושר ויכולת לשכנע את חבר-הכנסת שירי לרדת מהחוק, אם גבירתי תאמר כאן ותאשר שזה יכנס לסל כעת חיה.

א' לוקסמבורג:

	אינני יכולה לעשות זאת, היות ומדובר בוועדה ציבורית שמייעצת ואני לא זו שקובעת. אחרת, לא היינו צריכים את הוועדה. אומר מה אני כן יכולה לעשות.

היו"ר ד' טל:

	אני מנסה להעביר אלייך את הכדור, כדי שאת, על-פי סדר העדיפות שלך, תקבעי שתכניסו טכנולוגיה זו ולאחר מכן אונקולוגיה, ואת תקבעי את סדר העדיפות, משום שאני סבור ומניח שאת טובה כמעט, בלי לפגוע באף אחד כאן, ומכירה את נושא הסל יותר טוב מאיתנו. אבל, אם גבירתי מחזירה לי את הכדור, אחזיר זאת לחבר-הכנסת שירי והוא יעביר זאת במליאה. חוקים מהסוג הזה - אינני מכיר הרבה אנשים שמתנגדים להם.

ו' שירי:

	גם לא צריכים להתנגד. זה לא חוק פופוליסטי. זה חוק צודק, שכל יום שלא עושים אותו זה פשע. משפחות קשות יום עוקרות את השיניים - זה פופוליסטי? מה עם משפחה שלא יכולה לטפל בילדה? גם לגבי הילדים האלה שמקבלים טיפול כימותרפי, צודק מי שיגיד שצריך לטפל בזה. איזה מין דבר זה? אם מדינה לא מסוגלת לטפל, חבל על הזמן.

א' לוקסמבורג:

	רציתי להוסיף, שאשמח מאד לתת את שירותי המשרד ולהכין את החומר שנוגע להצעת החוק הזו בצורה של טכנולוגיה, ואנו ניתן את כל הסיוע ונכין.

היו"ר ד' טל:

	יש לי הצעת  פשרה.

א' לוקסמבורג:

	רק תנו לי לסיים את דבריי.

היו"ר ד' טל:

	אולי נעשה זאת במקביל, ואת יכולה לסמוך על דברתו של היושב-ראש. את תעלי זאת בסדר-היום שלך, ואנו נאשר זאת. תיכף נשמע עוד אנשים עד שנאשר זאת, אך נאשר זאת. זה ילך במסלולים מקבילים. והיה ונראה שזה נכנס אצלכם במסלול וזה רץ ומתקבל שם, ודאי שזה מייתר את הצעת החוק הזו. אם לא - וזה מה שסביר להניח שיקרה - נריץ את הצעת החוק הזו, ונראה מה יגיד המחוקק כאן במליאה בעוד מספר חודשים.

א' לוקסמבורג:

	אני באמת מציעה את כל עזרת משרד הבריאות באלמנט של להכין את החומר, להביאו, להביא את כל משמעויותיו הרפואיות לתוך הוועדה ולציין בפני הוועדה את תמיכת כל האנשים המכובדים פה.

היו"ר ד' טל:

	וזאת, כולל עלויות.

א' לוקסמבורג:

	אבל, אני לא יכולה להתחייב כאן. מבחינתנו, מבחינת עמדת המשרד, אנו גם לא רוצים לבוא ולהכתיב לוועדה: "הוועדה השנה - אתם נותנים את זה ואת זה". אתן לך רק על קצה המזלג כמה דוגמאות לדברים שנשארו בשנה שעברה בחוץ.

היו"ר ד' טל:

	אני מכיר. אני זוכר ויודע, שיש דברים שהם מצילי חיים.

א' לוקסמבורג:

	לגבי שיקום חולי לב, התרופה "בטהפרון" לטרשת נפוצה שלא נכנסה.

היו"ר ד' טל:

	האם בשנה שעברה היא לא נכנסה?

א' לוקסמבורג:

	בשנה שעברה היא לא נכנסה, כי לא היה תקציב.

היו"ר ד' טל:

	אם כך, 'עבדו' עלי. אמרו לי שהכניסו אותה.

א' לוקסמבורג:

	דוגמא נוספת היא ה"ניבֵק" שזו תרופה שנחשבת היום פריצת דרך בטיפול האונקולוגי בהצלת חיים בלוקמיה. סדרי העלות רק של השנה הקרובה זה הם סדרי גודל של שלושים מליון שקל. כלומר, הוועדה תצטרך לבוא ולשקול את כל הדברים האלה. למעשה, אתם מציעים, אם להעביר את הצעת החוק, לבוא ולהגיד לוועדה: "אתם מחוייבים לתת את זה ואת זה" ולאבד את כל האלמנט של ראיית המערכת בכלליותה והצרכים של כלל המערכת - מה שהוועדה עושה.

ו' שירי:

	אל תנגני על העניין הזה, שכאילו אם אתם מאשרים את הדבר הזה אתם יכולים ליצור מצב שדברים הרבה יותר בוערים- - -

א' לוקסמבורג:

	אתה כן.

ו' שירי:

	אני חושב, שגם הנושא הזה מאד בוער.

א' לוקסמבורג:

	אתה כן.

ו' שירי:

	זו תעודת עניות, שבתקציב של עשרים מיליארד שקל אינכם מוצאים לגבי עניין זה את 30 או 40 מליון השקל. לגבי נושא זה, לא מדובר על 30 או 40 מליון שקל ואפילו לא על ארבעה מליוני שקלים. היא מדברת על מאות.

היו"ר ד' טל:

	שירלי אברמי, הוציאי מכתב לשר האוצר על אי נוכחות אנשי האוצר, שכן הם היו אמורים לתת לי את העלות. אצלנו בוועדה זה לא קורה.

ו' שירי:

	אתה יודע שזה לא רציני.

היו"ר ד' טל:

	בדרך כלל, אנו מקבלים מהם טרם הדיון את העלות התקציבית.

	חבר-הכנסת שירי, אם זה יהיה בסדר גודל, כפי שאמרת, של 3-4 מליוני שקלים, אני- - -

ו' שירי:

	זה לשנה, וזה לא יותר מזה.

היו"ר ד' טל:

	נבדוק זאת.

א' לוקסמבורג:

	יכול להיות שזה אולי לאחרונים שנולדים באותה שנה.

ו' שירי:

	למה? את אמרת שיש כמה מאות.

א' לוקסמבורג:

	כמה מאות כל שנה.

ו' שירי:

	אם צריך לעצור זאת בגיל מסויים, אין בעיה. נקבע שזה עד גיל 21, ובגיל 21 זה נעצר ואותו אחד יכול להתחיל להיות עצמאי ויכול לפרנס, להתפרנס ולדאוג לצרכיו. אבל, לא יכול להיות מצב שלילד בגיל 7-10, שזקוק לטיפול שיניים עם כל מה שמשתמע מכך, עוקרים את השן בגלל שמישהו לא מצא את המקורות במשרד הבריאות. זה לא מקובל.

א' לוקסמבורג:

	משרד הבריאות פועל לפי- - -

היו"ר ד' טל:

	גבירתי, מספיק.

מ' חסין:

	אני דוקטור מרים חסין, הממונה על סל השירותים בקופת-חולים כללית, ואינני רופאת שיניים. חבר-הכנסת שירי ייחד את היריעה פה לטיפול בשיניים לבעלי מום מולד, ואני חושבת שזו לא הכתובת הנכונה, והרשה לי להסביר זאת בדקה. מה שצריך בעצם ואולי בכלל הוא לתת הכוונה נכונה להגיינה נכונה של הפה לכלל ילדי ישראל.

ו' שירי:

	מה זה? היא עושה צחוק.

היו"ר ד' טל:

	חבר-הכנסת שירי, אינך יכול להפריע לדבריה.

מ' חסין:

	אני רוצה להסביר. מותר לי להסביר.

ו' שירי:

	ילד עם מום שעבר ניתוח לב פתוח - האם את רוצה להתחיל לחנך אותו?

היו"ר ד' טל:

	חבר-הכנסת שירי, אני רוצה להאזין ולשמוע.

ו' שירי:

	כן, אבל צריך לדבר לעניין.

היו"ר ד' טל:

	תן לי להחליט.

מ' חסין:

	הרשה לי לומר את עמדתי. אני חושבת, שכלל ילדי ישראל צריכים חינוך להגיינה נכונה של הפה.

	לגבי אותם ילדים, אותה קבוצה ספציפית שאתה מדבר עליה, ממעמד סוציואקונומי נמוך, אין שום קשר בין מעמד סוציואקונומי למום בלב. זה יכול לקרות לכלל האוכלוסיה.

	ספציפית לגבי התיקון הנדרש, הילדים האלה נמצאים במעקב תרופתי ובמעקב רפואי. הם אמורים לקבל טיפול אנטיביוטי מונע. אם יקפידו על זה, הם לא יגיעו למצב הזה. האנשים, שאתה מדבר עליהם, כמעט לא קיימים.

ו' שירי:

	מה שאת אומרת לא נכון. תחליטי: אם אין תקציב, אין בעיה. אם זה לא קיים, אין עלות. מה הבעיה?

מ' חסין:

	אינני מדברת מבחינה תקציבית. אני מדברת מבחינה רפואית על איפה צריך באמת לשים את הדגש. אינני חושבת, שהדרך הנכונה היא למצוא קבוצה קטנה של בעלי מום בלב ולהתחיל ולהגיד: "לאלה יש פריבלגיות כי יש להם מום, ואלה צריכים לקבל טיפול שיניים על חשבון המדינה".

ו' שירי:

	האם זו פריבילגיה לילד כזה שנולד עם מום כל כך קשה?

מ' חסין:

	אנו צריכים להגדיר מה זה מום מולד בלב. גם איושה היא מום בלב.

היו"ר ד' טל:

	כרגע, אני מדבר ברמה העקרונית. כשנגיע לזה, נכנס לזה.

מ' חסין:

	ברמה העקרונית, כל אחד, גם בלי מום בלב, יכול לקבל אנדוקרדיטיס. האם הבעיה שלנו היא המום בלב או הטיפול בשיניים? חבר-הכנסת שירי, את מה אתה רוצה לתקוף? לכל אחד מגיע טיפול שיניים. האם יש קשר בין המום בלב לבין השיניים?

ו' שירי:

	ודאי שכן.

מ' חסין:

	מה הקשר?

ו' שירי:

	מי שסובל ממום בלב וחוטף דלקת גרון אין לו שום בעיה להגיע דרך דלקת הגרון לחיידק שכולכם מכירים ולהגיע ל-41 מעלות תוך חמש דקות. למה את אומרת לי: "לא"? אני מכיר זאת.

מ' חסין:

	כבוד חבר-הכנסת שירי, הרשה לי לומר לך מבחינה רפואית איך הדברים אמורים ואיך הם הולכים. הם הולכים בדיוק הפוך ממה שאתה אומר. החיידקים הנמצאים בפה הם חיידקים שנמצאים בפה, והם מזיקים לשיניים וגורמים לדלקות לכל אחד. הילדים ומבוגרים, וזה אותו דבר, שיש להם מום בלב - והמום בלב הוא לאו דוקא לגבי כאלה שעברו ניתוח, ולפעמים מום הוא כתוצאה מאיושה שאינך שומע או איזה שהוא פגם קטן במסתם - וגם אנשים שאין להם שום מום בלב יכולים להיות חשופים לחיידק שיגרום להם לאנדוקרדיטיס.

ו' שירי:

	אני מדבר על השיניים.

מ' חסין:

	לא. פגיעה בשיניים איננה קשורה למום בלב. זה הפוך.

ו' שירי:

	טיפול לא נכון בשיניים יכול לגרום לאינפקציה, והאינפקציה יכולה לגרום לכך שאותו חולה עם מום בלב, אם הטיפול איננו נכון, יכול להגיע למוות. זה כל הסיפור.

מ' חסין:

	אבל, זה נכון לך וגם לי שאין לנו מום בלב.

ו' שירי:

	הסיכוי שזה יקרה אצלי או אצלך הוא אפסי.

מ' חסין:

	אפשר לפתור את הבעיה, אך לא בצורה הזו.

היו"ר ד' טל:

	חבר-הכנסת שירי, אני מבין ושומע אך תן לה לסיים.

מ' חסין:

	מראש הקדמתי ואמרתי שאינני רופאת שיניים, אך אני יודעת את הדברים מתוך רפואה כללית. הם מקובלים הפוך ממה שאתה אומר.

ו' שירי:

	בואו ונשמע את רופאי השיניים שמודעים לעניין הזה ולאמוכנים לטפל בכל ילד.

מ' חסין:

	זו בעיה אחרת, אם הם לא מוכנים לטפל.

ש' ברק:

	אני דוקטור שלמה ברק, מנהל מרפאות השיניים בקופת-חולים "מכבי". אני גם רופא שיניים וגם מנתח פה ולסת. התעמתתי עם הנושא הזה, והייתי בעבר יועץ שר הבריאות לרפואת שיניים. הנושא הזה כבר עלה. ברצוני לעשות בקצרה קצת סדר בדיון מבחינה מקצועית. יש את החיידקים שנמצאים בחלל הפה, שגורמים לעששת, ויש בעיקר את החיידק סטרפטוקוק שיש לו מבנה ביולוגי זהה למסתם הלב. אם יש ילדים או מבוגרים בעלי בעיה מכל סוג שהוא בלב ויש להם זיהום מסויים בשיניים, החיידקים האלה מתיישבים להם על המסתם ויכולים לגרום להם לנזק מצטבר. עובדתית, אין ספק שכל מי שיש לו מום בלב ויש לו בעיה דנטלית מסוג שהוא הוא בעל סיכון גובר. אם לי יש חור או עששת, מכסימום לי תכאב לי השן, אך לגבי הילד זה יכול לסכן את בריאותו, אם לא יטפלו לו בשיניים. זו בעיה עקרונית, שכולם צריכים לעשות טיפול בשיניים. זה נאמר, כדי לעשות סדר בדיון.

	אין ספק שהילדים האלה, כמו המבוגרים, צריכים לקבל טיפולי שיניים יותר סדירים, כי הם בעלי סכנה יותר. ההבדל בינם לבין שאר האוכלוסיה הוא אחד בלבד: בגלל שבמהלך הטיפול הדנטלי החיידקים מתפזרים לדם, אנו נוהגים לתת להם שעה קודם כיסוי אנטיביוטי פרבנטיבי כדי למנוע את הזיהום. אבל, מבחינת הטיפול עצמו בשיניים, זו אותה סתימה, זה אותו טיפול שורש, זה אותו כתר וזו אותה עקירה ובאותם תנאים. אני יכול לומר, שלנו, כקופת-חולים מכבי, יש מרפאה יעודית לחולים כאלה בבית-החולים "אסותא" תחת תקרת בית-חולים שמטפלת בילדים ובמבוגרים ובכלל האוכלוסיה.

	לגופו של דבר, לקראת הדיון, מצאתי מאמר, שהתפרסם לפני שבוע בעיתון אמריקאי של כל הרופאים האמריקאים, שמדבר על בין 0.4% ל-1.2% מהאוכלוסיה שנולדים בארצות-הברית, וזה בערך דומה, עם מומים מסוג כלשהו בלב. זהו נתון מה-30 במאי.

היו"ר ד' טל:

	האם אלה כל סוגי המומים בלב?

ש' ברק:

	כן. זה המצב בארצות-הברית. זהו מאמר מהתנור, והוצאתי זאת מהאינטרנט הלילה.

	כמה עלויות? - אינני יכול לכמת. אבל, חולה לב זה חשוב. באותה מידה חשובה השאלה למה לא לילדים שיש להם סכרת שגם הם מסתכנים בזיהומים--

מ' חסין:

	נכון. כל דבר עם חיסון.

ש' ברק:

	--או ילדים עם מחלות אונקולוגיות. השאלה היא איפה הקו. אמרתי, שזה חשוב.

ו' שירי:

	אין בעיה. זו הצעת החוק הבאה.

היו"ר ד' טל:

	השאלה היא מה סדר העדיפות.

ש' ברק:

	אינני יודע.

ו' שירי:

	יכול להיות שצריך להכניס גם את זה.

ש' ברק: 

	אינני יודע, אך אני אומר שקודם כל צריך לעשות שני דברים פה או בוועדה של משרד הבריאות. קודם כל, יש להגדיר שזה לא כל מום לב. אם כן, אז רק מומי לב מסתמיים. צריך להגדיר על אלו מומי לב מדובר. אם כן, יש להגדיר איזה סוג טיפולי שיניים, כי אם עושים טיפול שהוא כתר או גשר הוא לא גורם לפיזור זיהום. אני אומר: אם להגדיר - אז רק טיפול שיניים מזהם.  ואז, תבוא השאלה השלישית: מאיפה המימון? העליתי את הנושא הרפואי, ועתה עברתי לכובע שלי ב"מכבי". כלומר, אם זה יכנס לסל השירותים, נשמח לתת זאת. יש לנו מרפאה יחודית לזה והיא היחידה בתל-אביב, והיא מאד מבוקשת. צריך לתת לזה מימון.

ו' שירי:

	אני שמח שהדגשת את העניין שהמרפאה שלכם יחודית לנושא הזה. זה סימן שיש בעיה, שכן אחרת לא הייתם מקימים מרפאה יחודית לעניין הזה.

ח' נויימן:

	אני דוקטור נויימן, ואני מייצג את ההסתדרות לרפואת שיניים. יש לי השכלה גם ברפואה לפני כן, ואני יושב במועצה המדעית של ההסתדרות לרפואת שיניים שהיא גוף מייעץ לשר. כמובן שכל דבר שאנו נכניס לסל הבריאות לטובת הציבור הוא מבורך, ואני האחרון שמתנגד. אבל, ברצוני לסתור כמה מנתוני היסוד בדברי ההסבר, ונעבור עליהם אחד לאחד. מדובר פה על כך שהטיפול ניתן "בתנאים מיוחדים ויקרים", ואני סותר זאת מעיקרו. התנאים לטיפול שיניים לאותם אנשים בעלי מום ניתנים בתנאים רגילים לחלוטין תוך כיסוי אנטיביוטי. מה היום האנטיביוטיקה, ה-DRUG OF CHOICE? בדרך כלל, זה מוקסיפנים. מנתונים מהבוקר, היות ואשתי מנהלת בית-מרקחת, עולה שקופסא של עשרה כדורי מוקסיפן-פורטה של 500 מיליגרם עולה עשרה שקלים בגדול, כלומר זה שקל לכדור. היום, ה-AMERCAN HEART ASSOCIATION הוריד את הכמות לגרם אחד שעה לפני הטיפול, כלומר אלה שני כדורים - שני שקלים למבוגר ושקל אחד לילד. אם נלך לאנטיביוטיקה מסובכת יותר כמו DALACIN-C שהיא מתקדמת יותר, שכן אולי מישהו גילה איזו שהיא רזיסטנטיות למוקסיפן, קופסא של 16 כדורים עולה  11 שקלים. כלומר, כאן אפילו המחיר הוא עוד יותר נמוך - 0.8 או 0.7 שקל לכדור. זה לגבי הנאמר: "מיוחדים ויקרים".

	המשפט "רופאים שהוכשרו לכך" לא ברור לי, כי אני חושב שכל רופא שיניים שעבר את בחינות ההסמכה של משרד הבריאות הוכשר לכך. אין שום דבר בטיפול, והסתימה לילד עם מום לב מסתמי כזה או אחר היא אותה סתימה, הורדת אבן היא אותה הורדת אבן והכל אותו דבר. אפשר לעשות זאת בכל מרפאה, בתנאי שהיא מרפאה שעברה את ביקורות משרד הבריאות ועומדת בקריטריונים.

	"תוך מתן טיפול אנטיביוטי מתמשך" - שוב ברצוני לסתור זאת. ה-AMERICAN HEART ASSOCIATION, שכאשר הייתי סטודנט אמרה שיש לתת שעה לפני ואחר כך 3-4 שעות אחרי, הורידה היום את ה-4 שעות אחרי כי אומרים שהשעה לפני דיה. כלומר, אין פה גם עניין של "מתמשך".

ו' שירי:

	בסדר. זה עניין מקצועי. אף אחד לא יכנס לזה. האחריות היא של הרופא. אין בעיה, ואני מקבל את כל ההערות.

ח' נויימן:

	היום, בארצות-הברית הנטיה היא לא לקשור כלל בין בעיות אנדוקרדיטיס לבין טיפולי שיניים, כי חושבים היום, וזה מאמר מלפני חודשיים, שהקשר נסיבתי בלבד ולא רואים שום קשר הגיוני לדבר.

מ' חסין:

	כלומר, כל הנושא הוא מקצועי.

ו' שירי:

	נפגשתי עם קרדיולוגים שאמרו דברים אחרים. היית צריך להזמין קרדיולוג ילדים.

ח' נויימן:

	קרדיולוג יסתור זאת.

ו' שירי:

	דיברתי עם פרופסור בלידן. האם הוא אדם רציני?

ח' נויימן:

	לא אטיל ספק באף אחד.

ו' שירי:

	הוא יסביר מה משמעות הדברים.

ח' נויימן:

	כל קרדיולוג מתחיל יסתור זאת, ואני אומר לך את זה.

ו' שירי:

	את מה שאתה אומר.

ח' נויימן:

	לא את מה שאני אומר.

נ' סמוך:

	הדיון פה הוא סוג של PREVIEW, קדימון, למה שיהיה בוועדה כמעט ברמה יומיומית, אם הצעת החוק הזו תעבור. המשמעות היא, שבאותה מידה שחבר-הכנסת שירי הגיש הצעת חוק כמוהו יכולים להגיש הצעות חוק עוד 29, 30 ו-40. 

היו"ר ד' טל:

	יש כבר על שולחן הוועדה.

נ' סמוך:

	הוועדה תצטרך לדון בכל אחת ואחת מהן, וכל אחד ואחת מהן קשה כקריעת ים סוף מבחינת הצורך והנזקקות של החולים. למעשה, התוצאה היא שכל הצעה תידון בנפרד ויוקצה לה תקציב נפרד. כשאנו נבוא בסוף השנה, למעשה, כל התקציב שאנו חושבים שיש להכניסו לסל ולחלקו לפי סדרי עדיפויות כבר ישועבד לצורך תוספת.

ו' שירי:

	האם אתה יודע מתי הגשתי את ההצעה הזו? כבר ישבנו פעם אחת ועברנו כבר תקציב מאז. מה עשיתם עם העניין הזה?

נ' סמוך:

	מתי ישבנו? באיזה חודש? זה ברמה שנתית. אנו ישבנו השנה.

ו' שירי:

	ישבנו בכלל בשנה שעברה.

היו"ר ד' טל:

	חבר-הכנסת שירי, זה לא רלוונטי מתי ישבתם.

ו' שירי:

	על מה אתה מדבר? אני חיכיתי לזה.

נ' סמוך:

	המשמעות היא, שבסופו של דבר, במקום שהכסף יחולק לפי סדר קדימויות- - -

היו"ר ד' טל:

	בנתי, וזה ברור לי. יש כאן את הצעת היועצת המשפטית של הוועדה, ואני חושב שאאמץ אותה. כנראה, שארצה לזמן את הוועדה שאת מרכזת אותה לוועדת העבודה והרווחה, שתשב ותפרט מה הם הקריטריונים ומה הם סדרי הקדימויות והעדיפויות ואיך הם נקבעים. ואז, נשב אולי לנסות אולי לגבש ולראות בפרספקטיבה יותר רחבה לגבי כל שאר החוקים האחרים שיש לנו של חברי-כנסת אחרים ולראות איך אנו דנים בזה.

ע' א' דהאמשה:

	הייתי רוצה לומר משפט אחד. מה שעולה לי בראש עכשיו, בלי להתווכח על עניין זה או עניין אחר, הוא: האם לא הגיע הזמן שכל רפואת השיניים תהיה בסל הבריאות?

ו' שירי:

	יש את חלקת האלוקים הקטנה, שמדובר פה בילדים עם מום לב כזה, כשמבחינתם הם אומרים שהטיפול הזה לא יחודי. אבל, עובדה היא שחלק לא קטן מרופאי השיניים לא מוכן לטפל בילדים כאלה כדי לא לקחת אחריות.

ע' א' דהאמשה:

	צריכים לחשוב על זה בגדול.

ח' נויימן:

	תשלח אותם אלי, ואני נותן להם גם מוקסיפן על חשבוני.

ו' שירי:

	אני חי בנגב, וכנראה שאין כוכבים כמוך בנגב. בדרך כלל, מדובר על משפחות קשות יום. אתה מדבר על עשרת השקלים האלה, וגם את זה הם לא יכולים לשלם. מה לעשות?

ח' נויימן:

	ומה הוא יעשה עם יתר ילדיו? נניח, שיש לו חמישה ילדים ואחד מהם עם מום בלב. אתה תממן לו, ומה עם האחרים? האם רק הילד הזה יזכה לטפול שיניים? חבל.

ו' שירי:

	היות ואני יודע שיש מגבלות תקציביות, אינני בא ואומר: "הצעת חוק...". דרך אגב, כשהייתי ילד קטן, היתה מרפאת שיניים בכל בית-ספר. הייתי בן 7-9 לפני כמעט ארבעים שנה. המדינה היתה הרבה יותר עניה עם משאבים הרבה יותר קטנים, ותקציב משרד הבריאות היה הרבה יותר קטן, ובכל זאת מצאו. פה מדובר באמת על דברים שהם EMERGENCY. אתה גם ראית, שהרבה פעמים כעסת לבטח על הורים, כי עקרו את שיני הילדים בגיל 12-14 כדי לא לטפל בילד בטיפול יקר. לא יכול להיות דבר כזה.

ח' נויימן:

	במאמר מוסגר אומר, שהעקירה סיכנה את הילד פי אלף מאשר הטיפול.

ו' שירי:

	זה יכול להיות כמו כל זיהום אחר ברגל. אבל, אותו הורה מבין שברגע המסויים הוא לא יצטרך לתת לילדו טיפול מתמשך. אם העלויות אפסיות, אין בעיה ואין תקציב.

	חבר-הכנסת דהאמשה, יש לי חדשות בשבילך. אם היית יודע כמה בדואים בנגב סובלים מהעניין הזה, היית מכיר את הנושא.

ע' א' דהאמשה:

	אינני נגד. אני אומר, בכל הרצינות, שצריך לחשוב על כל העניין.

ו' שירי:

	אם כך, בוא ונתחיל עם משהו קטן כדי לדבר על הדברים הגדולים.

ש' ברק:

	בהצעת החוק, כמו שהיא כתובה, כתוב שירותי רפואת שיניים לבעלי מום מולד בלב, ופה מסתבר שאתה מדבר על ילדים, ואלה שני דברים שונים. יש אנשים בני 60 או 70 עם מום מולד בלב.

ו' שירי:

	אני מוכן להגביל זאת עד גיל 21.

ש' ברק:

	ברצוני לעזור לך. בחוק ביטוח בריאות ממלכתי מ-1994 יש סעיף אחד המדבר על טיפולי שיניים מניעתיים לילדים כפי שיקבע השר. עד היום לא יצא מזה כלום. פה זה לכל חולי הלב גם בגיל 70, גם בגיל 90 וגם בגיל 40, ולא מדובר על ילדים. ילדים זו אופרה אחרת לחלוטין.

ו' שירי:

	לא. אמרתי: עם מום לב מולד.

ש' ברק:

	הוא נולד לפני ארבעים שנה, ויש לו מום לב.

היו"ר ד' טל:

	הוא צודק.

ו' שירי:

	אין בעיה. אני מדבר על ילדים.

ש' ברק:

	זה משנה את התמונה לחלוטין מבחינה תקציבית.

ו' שירי:

	אני מוכן להכניס תיקון, לפני שזה עולה לקריאה, ואין שום בעיה, ובעניין הזה להגביל זאת עד גיל 21. זה פותר לך הרבה. אינני רוצה שאחד בגיל 60 יקבל טיפול שיניים.

ש' ברק:

	אסביר למה אני אומר את ההערה הזאת.

ו' שירי:

	אני אומר: עד גיל 21, היות והוא לא נושא עדיין בעול, וזה  למשל חייל שהשתחרר מהצבא. ההערה במקום, ואני מקבל גם אותה.

א' לוקסמבורג:

	ראשית, אשמח, במידה ותזמין. במקביל, אבקש מהאגף אצלנו במשרד להכין את כל החומר לקראת המפגש של הוועדה.

היו"ר ד' טל:

	תוך כמה זמן תהיו ערוכים לזה?

א' לוקסמבורג:

	ה-1 ביולי הוא המועד האחרון להגשת בקשות, ואנו מתחילים מיידית בצורה מאד אינטנסיבית של עבודה. אני מניחה, שסדר גודל של סוף יולי  החומר מבחינתנו יהיה מוכן.

היו"ר ד' טל:

	האם גבירתי יודעת לאן אנו הולכים בסוף יולי? זו פגרה.

ו' שירי:

	זה עד אוקטובר.

א' לוקסמבורג:

	בכל מקרה, הוועדה מהתכנסת באוקטובר.

היו"ר ד' טל:

	גבירתי, אני חושב שזה נכון לשבת עם הוועדה שאת מרכזת כדי, קודם כל, ללמוד על הנושא קצת יותר מבפנים ולראות גם אספקטים אחרים של איך בעצם קובעים את הקריטריונים, מה סדר העדיפות כזה או אחר ואיך זה מתבצע.

	מעבר לכך, באותה הזדמנות, אני גם רוצה - והזכיר זאת חבר-הכנסת שירי - לזמן קרדיולוג בנושא, וברצוני לשמוע גם את חות דעתו בנושא זה. זה יהיה באותו מפגש.

ו' שירי:

	אפשר להזמין בין הקריאות, שהרי זה לא עולה כרגע לקריאה שניה ולקריאה שלישית. אנו נעביר זאת כאן.

היו"ר ד' טל:

	לא. אני רוצה שהדיון יהיה לפני שאני מאשר את זה, כשאני יודע בוודאות שזה בר-ביצוע.

ו' שירי:

	הכל בר-ביצוע, וזה רק עניין של כסף. השאלה היא כמה. הם זורקים מספרים, ועד עתה הם לא אמרו לך מה הוא המספר ומה עלות הדבר הזה.

היו"ר ד' טל:

	אין לנו כאן נציגי אוצר, ועליהם להגיע לכאן. אנו נזמן אותם.

ו' שירי:

	אבל הם לא הגיעו.

היו"ר ד' טל:

	הם כן יגיעו לישיבה הבאה. אנו נקיים את הישיבה לא יאוחר מאמצע יולי.

א' לוקסמבורג:

	ברור שאת החומר המקצועי אנו יכולים לערוך ולעשות בלוחות-זמנים הרבה יותר קצרים. התכוונתי להכנת החומר במסגרת כלל העבודה של הוועדה.

היו"ר ד' טל:

	זה עוד יותר טוב. אם כך, האם אתם יכולים להיות ערוכים בעוד שבוע או שבועיים?

א' לוקסמבורג:

	לפחות שבועיים. אין שום בעיה.

היו"ר ד' טל:

	הנקבע מהיום לעוד שבועיים?

א' לוקסמבורג:

	כן.

היו"ר ד' טל:

	נקבע כבר ברגע זה מהיום לעוד שבועיים דיון עם הוועדה שאת מרכזת אתה ועם קרדיולוג או שני קרדיולוגים.

א' לוקסמבורג:

	האם אתה רוצה אותם באותו דיון?

היו"ר ד' טל:

	כן, באותו דיון. אני רוצה שזה יהיה זה מול זה, כלומר דעה מול דעה.

ח' נויימן:

	אני מבקש, שיוזמן נציג של המועצה המדעית, שהיא גוף מייעץ.

א' לוקסמבורג:

	זה חלק מהוועדה. יש שני נציגים.

ח' נויימן:

	יפה. אבל, למשל, לקראת הכנת החוק אף אחד לא התייעץ איתנו מסיבות שאינן ברורות לנו.

א' לוקסנבורג:

	מי שיהיה זה ראש האגף לבריאות השן שכמובן נמצא בקשר- - -

ח' נוימן:

	אני רוצה שיהיה נציג בלתי תלוי של הוועדה, שזה אנשי האקדמיה שמעורים UP TO DATE.

היו"ר ד' טל:

	אם ברצונך להציע עוד גורם אחר, אני יכול לשמוע.

ח' ניסנהולץ:

	לגבי קרדיולוג, יש איגוד קרדיולוגיית ילדים (בהקמה), ולמיטב זכרוני, פרופסור בלידן מוביל זאת. אשמח לדבר איתם, אם תרצו.

היו"ר ד' טל:

	מבחינתי, כל אדם שהוא בר-סמכא מהשורה הראשונה מקובל עלי. אין לי בעיה עם זה, ולו רק שיוצגו כאן הדברים.

	האם אדוני מציע שיהיה נציג מהאקדמיה?

ח' נויימן:

	נציג הוועדה המדעית, שזה הגוף שמייצג את האוניברסיטאות.

היו"ר ד' טל:

	אבל, יש לכם נציג בוועדה - לא?

ח' ניסנהולץ:

	הוא מדבר על המועצה המדעית של ההסתדרות לרפואת שיניים.

היו"ר ד' טל:

	האם זה הר"י?

ח' נויימן:

	זה לא שלנו.

היו"ר ד' טל:

	האם מדובר על הר"י של רפואת שיניים?

ח' ניסנהולץ:

	כן.

ח' נויימן:

	אף אחד לא נועץ בנו לקראת הכנת החוק, ומצאנו זאת כהפתעה. אני חושב, שגוף, שבו יושבים כל הפרופסורים הכי גדולים במדינת ישראל ברפואת שיניים וברפואת שיניים מונעת, יש להם משהו להגיד וודאי לתרום לעבודת הוועדה.

ו' שירי:

	אני חושב, שמי שיש לו יותר מה להגיד בעניין הזה זה דוקא קרדיולוג יותר מאשר רופא שיניים.

ח' נויימן:

	אין לי בעיה. מה אכפת לך שיבוא מי שצריך לממש זאת?

ו' שירי:

	בסדר. בסך-הכל, זו קריאה ראשונה.

היו"ר ד' טל:

	זה נקבע לעוד שבועיים.

ו' שירי:

	האם אתה יודע כמה זמן זה מונח אצלך? כל פעם אתה קובע לעוד שבועיים. ממתי זה מונח?

היו"ר ד' טל:

	אני לא יודע. ממתי שביקשת זה עלה.

	תיתן למנהלת הוועדה שם אחד או 2 או 3 שמות, כמה שאתה סבור, ונזמין.

ו' שירי:

	אני מבקש להזמין את פרופסור בלידן.

היו"ר ד' טל:

	האם יש עוד הצעות את מי להזמין, כדי שלפני הוועדה יהיו כל הנתונים? אין.

ו' שירי:

	תביאו את העלות הכספית.

היו"ר ד' טל:

	את זה צריך להביא משרד האוצר ולא הם.

ו' שירי:

	האם רק משרד האוצר יכול לעשות את החשבון בלי שמשרד הבריאות יבוא ויגיד דברים.

היו"ר ד' טל:

	הם יבואו בדברים עם משרד הבריאות.

ו' שירי:

	הם יזרקו מספר, ובזה ייגמר העניין, כמו שאנו מכירים את העניין?

היו"ר ד' טל:

	בוועדה כאן לא עושים זאת.

ו' שירי:

	האמן לי, שאני עובד איתם כבר שנתיים בוועדת הכספים, ואני יודע איך זה.

היו"ר ד' טל:

	עשו זאת פעם אחת, ומאז לא עושים זאת.

ו' שירי:

	עושים זאת כל הזמן - זורקים מספרים.

היו"ר ד' טל:

	רבותי, קבענו דיון לעוד שבועיים בנושא הזה עם רשימת המכובדים שציינתי. אם מישהו רוצה להציע בהמשך עוד איזה שהוא גורם כזה או אחר, אשמח לשמוע הצעות כאלה.

	אני נועל את הישיבה.

	תודה לכולם.

	הישיבה ננעלה בשעה 11:55.






